TACLOBAN CITY – Pinaagi han Safety Manager han NICUA Mining nga hi Mr. Ver Abrugar gin-uuwat an katawhan labi na an mga parag-uma ha Brgy. Pongon, MacArthur, Leyte nga an pagkuha han tuna nga upat (4) ka metro an kahilarom in diri makakahibang ha kalibungan labi an iristoryahon han kalidad han tuna.
Kukuhaon an pira nga mga mineral sugad nala han iron ngan labi na an mga pananum, bakterya, wati ngan iba pa nga nabubuhi nga gudti nga hayop nga dako an papel han pagpapabilin han kamatambok han tuna, tarehas ini han pahayag ni Mr. Abrugar nga dire makaka-apekto ha kalidad han tuna kay ibabalik man kuno an ginkuhaan han iron nga tuna ha inukad nga parte hini.
“An epekto han 523 ka ektarya nga tuna nga mahihibang han pagmimina in dire bisan san-o masasaliwanan hin pira ka milyon nga salapi” pahayag ni Jose Tico, Tagapagyakan han SAGUPA-SB.
Ginbabana-bana nga naabot hin kwarenta (40) milyones ka tonelada an kukuhaon nga magnetite ore ngan gintatantiya nga aada hin sumobra traynta (30) ka tuig an panahon han pagkuha hini ha nasabi nga lugar. Maghahatag daw ini hin milyon-milyon nga kantidad hin sosyal nga pag-uswag para han apektado nga komunidad.
“Imposible an ginpapahayag han NICUA Mining nga magkaka-ada hin rehabilitasyon an tuna labi na kay chemical fertilizer mismo an ig-aaplay para bumalik an katambok daw hini ngan sayop nga igpahayag nga ini nga lugar in dire produktibo ha pag-uma samtang pira na ka-dekada nga nabubuhi hini nga lugar an mga parag-uma han MacArthur, Leyte” pagklaro pa ni Tico.
“Waray responsable nga pagmimina ngan sosyal nga pag-uswag samtang ginkukuha mo an karikuhan han katawhan, ginruruba mo an kalibungan ngan ginpapalayas mo an mga parag-uma ha ira umhanan, lugod iresponsable ini nga pitad para han interes han mga langyaw nga kapitalista” dugang pa ni Tico.
Mahinunumdoman nga dida han Pebrero 15, nagkaada hin gios protesta an mga parag-uma han Brgy. Pongon ha pangunguna ni Fr. Arnold Aurelio, kura-paroko han MacArthur, Leyte ngan yana nga adlaw nag-kaada hin paghuru-himangraw kabahin han pagmimina ha lugar ha pangunguna mismo ni Archbishop Jose Palma han Archdioceses han Palo.
war_Latn war_Latn war_Latn war_Latn war_Latn war_Latn war_Latn